相和歌辭 相逢行二首 一
作者：李白
朝代：唐

paragraphs: 朝騎五花馬，謁帝出銀臺。
秀色誰家子，雲車珠箔開。
金鞭遙指點，玉勒近遲回。
夾轂相借問，疑從天上來。
憐腸愁欲斷，斜日復相催。
下車何輕盈，飄然似落梅。
邀入青綺門，當歌共銜杯。
銜杯映歌扇，似月雲中見。
相見不相親，不如不相見。
相見情已深，未語可知心。
胡爲守空閨，孤眠愁錦衾。
錦衾與羅幃，纏緜會有時。
春風正澹蕩，暮雨來何遲？
願因三青鳥，更報長相思。
光景不待人，須臾髮成絲。
當年失行樂，老去徒傷悲。
持此道密意，無令曠佳期。